Djela apostolska (Šarić)/Glava 2.
1 I kad se navrši pedeset dana, bili su svi zajedno na istom mjestu. 

2 I ujedanput postade šum s neba, kao kad dolazi silan vjetar, i napuni svu kuću, gdje su sjedili, 

3 I pokazaše im se razdijeljeni jezici kao od ognja, i sjede po jedan na svakoga od njih. 

4 I napuniše se svi Duha Svetoga, i stadoše govoriti raznim jezicima, kao što im je Duh (Sveti) davao da govore. 

5 A u Jerusalemu su stanovali Židovi, ljudi pobožni iz svakoga naroda pod nebom. 

6 A kad postade ovaj glas, skupi se mnoštvo i smete se, jer je svaki od njih slušao, gdje oni govore njegovim jezikom. 

7 Svi su se divili i čudili i govorili su: "Nijesu li svi ovi, što govore, Galilejci, 

8 Pa kako mi čujemo svaki svoj jezik, u kojem smo se rodili? 

9 Parćani i Međani, i Elamljani, i stanovnici iz Mezopotamije, iz Judeje i Kapadocije, iz Ponta i Azije. 

10 Iz Frigije i Pamfilije, iz Egipta i krajeva Libije, što su oko Cirene, i pridošlice Rimljani i Židovi i došljaci, 

11 Krećani i Arapi; čujemo ih gdje govore našim jezicima veličine Božje." 

12 Svi su se divili i čudili, i jedan su drugome govorili: "Što li će ovo biti?" 

13 A drugi su se podsmijevali i govorili su: "Napili su se slatkoga vina." 

14 Tada Petar stade s jedanaestoricom i podiže glas svoj, i progovori im: "Ljudi Židovi i vi svi, koji stanujete u Jerusalemu! Ovo neka vam je na znanje, i poslušajte riječi moje! 

15 Nijesu ovi pijani, kao što vi mislite, jer je istom treća ura dana; 

16 Nego je ovo, što reče prorok Joel: 

17 I bit će u posljednje dane, govori Bog: "izlit ću od Duha svojega na svako tijelo, i prorokovat će sinovi vaši i kćeri vaše, i mladići vaši vidjet će viđenja, i starci vaši sanjat će sve. 

18 I na sluge svoje i na sluškinje svoje u one dare izlit ću od Duha svojega, i prorokovat će. 

19 I dat ću čudesa gore na nebu i znake dolje na zemlji: krv i oganj, i sukljanje dima. 

20 Sunce će se pretvoriti u tamu i mjesec u krv, prije nego dođe dan Gospodnji veliki i strašni. 

21 I bit će: svaki, koji zazove ime Gospodnje, spasit će se. 

22 Ljudi Izraelci, poslušajte riječi ove! Isus Nazarećanin bio je od Boga među vama potvrđen silama, i čudesima, i znacima, koje učini Bog preko njega među vama, kao što i sami znate. 

23 Njega ste određenom odlukom i predznanju Božjem predali i rukama bezbožnika pribili ga križ i ubili. 

24 Ali ga Bog odriješio veze smrti, i njega je oživio, jer je bilo nemoguće, da ona njim vlada. 

25 David naime govori za njega: Uvijek imam Gospodina pred očima. On mi stoji zdesna, da se ne pomaknem. 

26 Zato se raduje srce moje, i veseli se jezik moj. I tijelo će moje počivati u sigurnosti, 

27 Jer nećeš ostaviti duše moje u podzemnom svijetu, niti ćeš dati, da Svetac tvoj vidi truhlosti. 

28 Pokazao si mi putove života i napunit ćeš me veselja s licem svojim. 

29 Ljudi braćo, neka je slobodno reći vam za patrijarha Davida. On je umro i pokopan, i grob je njegov među nama do današnjega dana. 

30 Jer je dakle bio prorok i znao, da mu je Bog bio zakletvom potvrdio, da će jednoga od njegovih tjelesnih potomaka podignuti na prijestolje njegovo. 

31 To je on, gledajući proročki, govorio za uskrsnuće Kristovo, da se on neće ostaviti u podzemnom svijetu, i da tijelo njegovo neće vidjeti truhlosti. 

32 Ovoga je Isusa oživio Bog, čemu smo svi mi svjedoči. 

33 Desnicom dakle Božjom podignut primio je od Oca obećanoga Duha Svetoga, i sad ga je izlio, kako vidite i čujete. 

34 David naime nije uzašao na nebo, nego sam govori: Reče Gospodin Gospodinu mojemu: 'Sjedi s desnu moju,' 

35 Dok položim neprijatelje tvoje za podnožje nogama tvojim. 

36 Tvrdo dakle neka zna sva kuća Izraelova: Ovoga Isusa, kojega vi pribiste na križ, učinio je Bog Gospodinom i Kristom." 

37 Kad su to čuli, ražali im se u srcu, i rekoše Petru i ostalim apostolima: "Što da činimo, ljudi braćo?" 

38 Petar im reče: "Obratite se, i svaki od vas neka se krsti u ime Isusa Krista za oproštenje grijeha svojih, i primit ćete dar Duha Svetoga; 

39 Jer je za vas obećanje i za djecu vašu i za sve daljne, koje će god dozvati Gospodin Bog naš." 

40 I drugim mnogim riječima svjedočio je i opominjao ih; "Spasite se od ovoga pokvarenoga roda!" 

41 Koji dakle primiše riječ njegovu, krstiše se; i pristade u onaj dan oko tri tisuće duša. 

42 A bili su postojani u nauci apostoli, u zajednici, u lomljenju kruha i u molitvama. 

43 A uđe strah u svaku dušu, jer su apostoli činili mnoga čudesa, i znake u Jerusalemu; i veliki je strah bio u svima. 

44 I svi, koji su vjerovali, bili su zajedno, i imali su sve zajedno. 

45 Prodavali bi svoje imanje i dobro, i dijelili svima, kako bi koji trebao. 

46 I svaki dan bili su jednako jednodušno u hramu, i lomili su kruh po kućama i primali hranu s radošću i priprosta srca. 

47 Hvalili su Boga i imali milost u svega naroda. A Gospodin je svaki dan umnožavao broj onih, koji su bili na putu spasenja. 

Djela apostolska (Šarić)